《游浮洲寺寒林亭》
宋代·刘弇

吴牛喘月齿发颓，晚阴阁雨杂殷雷。一番重酿熨人暑，径欲濯涧扪崔嵬。

潭潭招提此亭在，鸥鹭惯客无惊猜。番君故国号潇洒，巨浸沃日西南来。

别为瀰茫浩汗之沼沚，中有晶荧照耀金碧之楼台。

钱塘未应邈，北顾真悠哉。饮牛之津斡星渚，一色蓝英玉奁贮。

连冈十里卧晴虹，近竹远松如抹堵。就追神观所得多，清风为我生曾波。

有生吊暑乃天性，独快疏棂亦吾病。无论承露盘，未议清凉境。

安得大地变广寒，相与一世振絺屏箑缨头冠。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。